Document ID: 32013R1328

KOMISJONI RAKENDUSMÄÄRUS (EL) nr 1328/2013,
12. detsember 2013,
millega lubatakse piirkondadevahelist kumulatsiooni Indoneesia ja Sri Lanka vahel päritolureeglite korral, mida kasutatakse üldiste tariifsete soodustuste kava raames vastavalt määrusele (EMÜ) nr 2454/93
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 12. oktoobri 1992. aasta määrust (EMÜ) nr 2913/92, millega kehtestatakse ühenduse tolliseadustik, (1) eriti selle artiklit 247,
võttes arvesse komisjoni 2. juuli 1993. aasta määrust (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, (2) eriti selle artiklit 86,
ning arvestades järgmist:
(1)
Määruse (EMÜ) nr 2454/93 artikli 86 lõikega 5 on ette nähtud, et I ja III piirkondlikku rühma kuuluvatel liidu üldiste tariifsete soodustuste kava kohaselt soodustatud riikidel võidakse lubada kasutada üksteise materjale teatava eri tüüpi kumulatsiooni raames, mida nimetatakse harilikult piirkondadevaheliseks kumulatsiooniks, samuti on sätestatud tingimused, mille alusel seda võib teha.
(2)
15. aprilli 2013. aasta kirjas esitasid Indoneesia ja Sri Lanka ühistaotluse piirkondadevaheliseks kumulatsiooniks vastavalt määruse (EMÜ) nr 2454/93 artikli 86 lõikele 5.
(3)
Asjaomased riigid tegid ettepaneku, et mõlema riigi kaubanduse elavdamiseks ja majanduskasvu suurendamisele kaasaaitamiseks lubataks Indoneesia tubakakasvatussektoril tarnida Sri Lanka sigaritootmissektorile Indoneesia päritolu materjale, mida Sri Lanka saaks seal kumulatsiooni raames kasutada edasises töös või töötlemisel, mis on määruse (EMÜ) nr 2454/93 artikli 78 lõikes 1 kirjeldatud toimingutest ulatuslikum.
(4)
Taotluses kohustusid mõlemad riigid täitma üldiste tariifsete soodustuste kava päritolureegleid või tagama nende täitmise ning tegema nii liidu kui ka teineteise suhtes kõnealuste reeglite nõuetekohase rakendamise tagamiseks vajalikku halduskoostööd.
(5)
Taotluses on esitatud kumulatsiooni raames kasutatavate materjalide (harmoneeritud süsteemi (HS) rubriiki 2401 kuuluv töötlemata tubakas ja tubakajäätmed) kirjeldus, samuti Sri Lankal läbiviidavad töötlemisetapid ja tugitoimingud.
(6)
Taotlevad riigid märgivad, et kui piirkondadevahelist kumulatsiooni lubatakse kasutada, oleks sellel positiivne mõju mõlema riigi majandusele ning see ei mõjutaks kahjulikult sigarite tootmise ja müügiga tegelevaid liidu majandussektoreid.
(7)
Seepärast tuleks Sri Lankale anda võimalus kumuleerida HSi rubriiki 2401 kuuluvaid Indoneesia päritolu materjale, eeldusel et mõlemad riigid jäävad üldiste tariifsete soodustuste kava soodustatud riikideks Euroopa Parlamendi ja nõukogu määruse (EL) nr 978/2012 (3) artikli 2 punkti d tähenduses.
(8)
Euroopa Komisjon jälgib käesolevast loast tuleneva impordi arengut ja võib kõnealuse jälgimise raames selliste kriteeriumide põhjal nagu impordi kasv seda luba muuta.
(9)
Käesoleva määrusega ette nähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kooskõlas määruse (EMÜ) nr 2454/93 artikli 86 lõikega 5 lubatakse Sri Lankal päritolu kumulatsiooni raames kasutada HSi rubriiki 2401 kuuluvat Indoneesia päritolu töötlemata tubakat ja tubakajäätmeid. Kooskõlas määruse (EMÜ) nr 2454/93 artikli 86 lõike 2 punktiga a on sellise õiguse tingimuseks, et Sri Lanka ja Indoneesia on mõlemad toote liitu eksportimise ajal soodustatud riigid määruse (EL) nr 978/2012 artikli 2 punkti d tähenduses.
Artikkel 2
Käesolev määrus jõustub 1. jaanuaril 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. detsember 2013

Labels: 1
17
3
6
18